Postnummer

Et postnummer (kendt i nogle lande som "postcode" eller postal code. USA's implementation kaldes "ZIP code") er en serie tal og/eller bogstaver, der anføres i forbindelse med adressering af forsendelser for at lette sorteringen af posten.

Tyskland var verdens første land til at indføre postnumre i 1941. Storbritannien fulgte i 1959, USA i 1963, og systemet blev indført i Danmark 20. september 1967.

Pr. februar 2005 havde 117 af de 190 lande i den internationale postunion postnummersystemer. Eksempler på lande, der ikke har postnumre, er Irland samt Hong Kong og Panama.

Danmark 

Et postnummer er i Danmark et firecifret tal, som knyttes til et geografisk område (by/gade eller lignende).
De danske postnumre kan groft opdeles således:
 0XXX : Specielle postnumre til organisationer og virksomheder med meget store mængder post
 1000 – 1499 : København K
 1500 – 1799 : København V
 1800 – 1999 : Frederiksberg C
 2XXX : Frederiksberg, København N, NV, S, SV og Ø samt Københavns omegn – langs Kystbanen op til Nivå
 30XX – 36XX : Nordsjælland
 37XX : Bornholm
 38XX : Oprindeligt Færøerne, men dér benyttes nu et selvstændigt tre-cifret system
 39XX : Grønland
 4XXX : Øvrige Sjælland og nærmeste øer
 5XXX : Fyn og nærmeste øer
 6XXX : Sønderjylland samt dele af Sydjylland og dele af Vestjylland.
 7XXX : Vestjylland og det sydlige Østjylland
 8XXX : Østjylland og Midtjylland
 9XXX : Nordjylland

Postnumrene afspejler i høj grad, at man tidligere brugte posttog udgående fra København. Populært sagt kørte posttoget fra København til byerne med X000-postnumre, hvorfra posten sendtes videre ud. Således følger 7XXX serien af postnumre historisk jernbanelinjen fra Fredericia over Vejle og nordpå til Struer og Thisted.

Der er ikke en enentydig sammenhæng mellem danske postnumre og postdistrikt. Eksempelvis dækker København K postnumrene 1000 til 1499.

I mange lande benyttes postnumre svarende til de danske. For at undgå forveksling med de danske postnumre har Post Danmark tidligere anbefalet, at der benyttes bilkendingsbogstaver foran postnummeret til en række europæiske lande. Flere lande har dog frabedt sig brugen af bilkendingsbogstaver i forbindelse med postnumre, fordi postnummersystemerne i nogle lande er opbygget på en særlig måde. Eksempelvis kombinationer af bogstaver og tal, eller at postnummeret skal anføres efter bynavnet. Post Danmark anbefaler ikke længere brugen af bilkendingsbogstaver.

Adressering 
Folketinget vedtog i juni 2005 en en ændring af BBR-lovens adressebestemmelser. Ændringen betyder, at postnummersystemet gøres til et bærende element i det danske adressesystem. En officiel adressebetegnelse vil ifølge lovens § 3 e stk. 3 fremover bestå af postnummer, vejnavn samt husnummer inklusive eventuelt bogstav.

For en forsendelse inden for Danmark indgår postnummeret således:
 Navn
 Adresse
 Postnummer By

For en forsendelse fra udlandet til Danmark indgår postnummeret således:
 Navn
 Adresse
 Postnummer By   
 DANMARK
Bemærk at landet er skrevet med store bogstaver på det pågældende udlands (afsenderlandets) sprog. Visse lande (bl.a. Sverige) anbefaler at man benytter koderne fra ISO 3166-1 alpha-2 (f.eks. DK for Danmark) foran udenlandske postnumre, men andre lande (bl.a. Danmark) ønsker ikke længere dette.

Andre lande 
 Tyske postnumre
 Brasilianske postnumre
 Færøske postnumre (tidligere en del af det danske system)
 Grønlandske postnumre (egentlig stadig en del af det danske system)

Se også 
 Postdistrikt - der er ikke en entydig sammenhæng mellem postnummer og postdistrikt.
 Danske postnumre – en liste over danske postnumre.

Referencer

Eksterne henvisninger 

 postnord
 Find postnummer
 Internationale Postnumre
 Officiel liste over danske postnumre

 
Kodninger